Агропромышленнöй комплекс

Коми Республикаса агропромышленнöй комплекс вöчö прöдукциясö пöшти 9 млрд. шайт вылö.60% гöгöр вöчöм прöдукцияыс видз-му овмöслöн, 40% унджык – сёян-юан промышленносьтлöн.

Республикалöн агропромышленнöй комплексö пырöны уна сикас видз-му овмöс организацияяс, сёян-юан прöдукция вöчысьяс, фермеръяслöн да аспом подсобнöй овмöсъяс. Комплексын артавсьö 277 организация: сиктса да вöралан-кыйсян овмöсъяс, чери кыян, сёян-юан вöчан, стрöитчысь, ремонтно-техническöй, снабженческöй, транспортнöй, заготовительнöй, вузасян, проектнöй, ветеринарнöй да мукöд организация.

Видз-му овмöс

Сиктын олö республикаса став олысь лыдысь 24% йöз. Республикалöн экономикаын уджалысьяс лыдысь 4% гöгöрыс пырöны видз-му овмöсö.

Коми Республикаын тöдчымöн уна му ресурс, но видз-му угоддьöясын видз-му овмöс тöдчанлуна муяслöн пайыс 72%, пашняын – 75%.

Видз-му овмöс организацияясын да фермер овмöсъясын ёнджыкасö вöдитöны кормöвöй культураяс. Унджык йöзыс вöдитöны картупель.

Гырысь видз-му овмöс организацияяс медся уна сетöны йöв, яй, град выв пуктас да кольк.

Кöр видзан овмöсъяс паськöдчöмаöсь Воркута, Инта да Усинск каръяс дорын.

Республикаын 210 сюрс гöгöр семья нуöдöны аспом подсобнöй овмöс, вöдитöны сад да град выв пуктас. Найö сетöны 47% валöвöй видз-му овмöс прöдукция. Аспом пособнöй овмöсъясын видзöны 41% гырысь скöт (сы лыдын 45% мöс), 19% порсь.

Коми Республикаын 274 крестьянин (фермер) овмöс. Валöвöй видз-му овмöсын налöн пайыс 2 %.

Республикаса производственнöй ресурсъясыс ас тшöт весьтö артмöны картупель серти 92% вылö, град выв пуктас серти – 39% вылö, кольк да колькысь прöдукция серти – 63% вылö, йöв да йöла сёян серти –25% вылö, яй да яя сёян серти – 26% вылö.

Сёян-юан вöчöм

Обработайтан производствоын сёян-юан прöдукталöн пайыс 4,6%. Республикаын нянь да няньысь пöжаланторъяс кындзи лэдзöны кондитерскöй изделиеяс да макарон, майонез, минеральнöй ва, алкогольтöм да алкоголя юанторъяс, переработайтöны йöв да яй.